b'\n_START_ARTICLE_\nBiserica de lemn din P\xc4\x83s\xc4\x83rei\n_START_PARAGRAPH_\nBiserica de lemn din P\xc4\x83s\xc4\x83rei se afl\xc4\x83 \xc3\xaen localitatea P\xc4\x83s\xc4\x83rei din comuna Ro\xc8\x99ioara, jude\xc8\x9bul V\xc3\xa2lcea. Biserica a fost ridicat\xc4\x83 \xc3\xaen anul 1819 \xc8\x99i poart\xc4\x83 hramul \xe2\x80\x9eSf\xc3\xa2ntul Dimitrie\xe2\x80\x9d. Se distinge prin sculpturi decorative, pictura iconostasului \xc8\x99i o structur\xc4\x83 bine conservat\xc4\x83, precum \xc8\x99i prin crucea preotului ctitor p\xc4\x83strat\xc4\x83 \xc3\xaen altar. Biserica este \xc3\xaenscris\xc4\x83 pe noua list\xc4\x83 a monumentelor istorice, LMI 2004:  VL-II-m-B-09741.\n_START_SECTION_\nIstoric\n_START_PARAGRAPH_\nAnul construc\xc8\x9biei bisericii, 1819, a fost \xc3\xaensemnat \xc3\xaentr-o pisanie nou\xc4\x83, care probabil preia datarea dintr-o pisanie anterioar\xc4\x83. Momentul ridic\xc4\x83rii bisericii la \xc3\xaenceputul secolului 19 este \xc3\xaent\xc4\x83rit de prezen\xc8\x9ba crucii de morm\xc3\xa2nt \xc3\xaen altar, datat\xc4\x83 din anul erei bizantine 7340, adic\xc4\x83 anii 1831-1832 ai erei noastre: \xe2\x80\x9ePomeni G[ospo]di Dumitru i[e]reu 7340\xe2\x80\x9d. Acest obicei, de a \xc3\xaengropa preotul \xc3\xaen altar, se poate explica prin rolul lui de ctitor. Pe o icoan\xc4\x83 \xc3\xaemp\xc4\x83r\xc4\x83teasc\xc4\x83 databil\xc4\x83 odat\xc4\x83 cu biserica se poate citi: \xe2\x80\x9eAceast\xc4\x83 ico[a]n\xc4\x83 s-au pl\xc4\x83tit de G[he]orghe cu ... Gherghin[a]\xe2\x80\x9d. Pe o a doua icoan\xc4\x83 \xc3\xaemp\xc4\x83r\xc4\x83teasc\xc4\x83, din aceea\xc8\x99i vreme, st\xc4\x83 scris: \xe2\x80\x9eAceast\xc4\x83 ico[a]n\xc4\x83 s-au pl\xc4\x83tit de Stanca lui Mania, Golia, Dumitru lu[i] Luca, Ioana, Ioan, Ioan, ... Ioan, Mania\xe2\x80\x9d._NEWLINE_Pisania modern\xc4\x83, pictat\xc4\x83 pe un lemn prins peste intrarea \xc3\xaen naos, afirm\xc4\x83: \xe2\x80\x9eSf\xc3\xa2nta biseric\xc4\x83 munument istoric Sf. Dimitrie din satul P\xc4\x83s\xc4\x83rei, com. Berbe\xc8\x99ti, cl\xc4\x83dit\xc4\x83 la 1819, reparat\xc4\x83 de preotul Iosif B\xc4\x83lteanu cu to\xc8\x9bi fii s\xc4\x83i duhovnice\xc8\x99ti ai com. Turce\xc8\x99ti \xc8\x99i Berbe\xc8\x99ti spre pomenire \xc3\xaentre anii 1924-1924. Pictor Vasile.\xe2\x80\x9d. Aceast\xc4\x83 pisanie surprinde o important\xc4\x83 ini\xc8\x9biativ\xc4\x83 de a repara biserica \xc8\x99i a-i asigura existen\xc8\x9ba pentru mai departe.'